Milagre Kmo ok 


Eça de Queirós 


Título: Milagre Kmo'ok 
4.9 edição 


Título original: Suave Milagre 


Hakerek-na'in: 
Eça de Queirós 


Tradutor sira: 
João Paulo Tavares Esperança ho 
Denávia Nerissa Correia dos Santos 


llas iha capa: 
Sermão iha Foho, pintura hussi pintor dinamarquês Carl 
Heinrich Bloch (1834 — 1890) 


llas iha laran hussi Wikipedia. Balu iha ne'ebá la temi sé 
mak autor, foto ai-funan anémona hussi Zachi Evenor no 
foto ai-oliveira hussi Bernini123. 


Sé mak publica: 
Edições Magar-Lelo, 
Liquicá, Timor-Leste 


Data: 
maio de 2024 


Milagre Kmo' ok 


Eca de Queirós 


lha tempo ne'ebá Jesus seidauk la'o sai hussi 
Galileia no seidauk hadook an hussi Lago Tiberíade 
nia ninin ne'ebé furak no nabilan — maibé lia-foun 
kona-ba ninia milagre sira too ona iha Enganim, 
cidade ne'ebé rico, ho muro aas no forte, ¡ha fatin 
ne'ebé nakonu ho oliveira-laran! no uvas-laran?, iha 
rain Issacar. 

Iha lokraik ida mane ida ho matan nabilan loos, 
ne'ebé haree hanessan nia hakfodak tebes, liu hussi 
foho-leet? matak-malirin ne'ebá, no fó-sai katak 
profeta foun ida, rabi? bonito ida, la'o lemo-rai iha 
foho no rai-tetuk no ¡ha aldeia sira iha Galileia, hodi 
haklaken kona-ba Maromak nia Reino ne'ebé bessik 


t Ai-oliveira: ai-hun ne'ebé ninia ai-fuan maka azeitona (ne'ebé 


Sr? 


2 Uvas-laran: W 
3 foho-leet — rai-tetuk kloot ka luan iha foho rua nia leet; 
baibain iha mota ka mota-oan ne'ebé suli iha klaran. 

4 rabi — amo-lulik ¡ha religião judeu sira-nian. 


atu to'o mai ona, no rabi ne'e cura buat aat no moras 
hotu-hotu ne'ebé kona ema. No enquanto nia 
descansa, tuur hela ba Bee-matan Vergéis nia sorin, 
nia haktuir tan katak rabi nee iha estrada ba 
Magdala, cura decuriáo?” romano nia atan hussi 
moras-lepra, ho de'it lalatak hussi ninia liman ne'ebé 
nia lolo; no katak iha dadeer seluk, bainhira nia iha 
ró hakur hela ba Gerazeno sira-nia rain, ne'ebé iha 
ne'ebá ema hahú ona recolhe ai-been morin, nia 
halo Jaira nia oan-feto moris hi'as. Jaira nee mane 
respeitado no matenek ne'ebé baibain halo 
comentário kona-ba Livro Lulik iha sinagoga*. No 
tanba, hale'u nia, ho jeito hakfodak, ema ne'ebé 
serbissu iha natar, bibi-atan, no feto morena sira ho 
kussi” iha kabaas, hussu nia se nee maka, loloos, 
Messias hussi Judeia, no mós se nia kaer iha nia oin 
surik ne'ebé ¡ha ahi lakan, no mós se iha ninia sorin- 
sorin, la'o hela hanessan torre rua nia mahon, lalatak 
Gog no Magog? nian — mane nee, mesmo nia 


3 decuriáo — chefe decúria nian iha exército romano antigo. 
Decúria maka soldado na'in-sanulu. 

ê sinagoga — hanessan igreja judeu sira-nian 

7 kussi — buat ida hodi tau bee, atu hanessan ho garrafão maibé 
halo hussi rai. 

8 Gog no Magog — iha Bíblia hebraica sira representa invasor 
ne'ebé profecia ida dehan katak nia sei invade Rai-lsrael no 
mós rain ne'ebé invasor mai hussi ne'ebá. lha Testamento 
Foun Sarani nian, sira significa força aat ne'ebé contra 
Maromak nia povo. lha Inglaterra mós iha estátua rua, desde 


seidauk hemu bee malirin ne'ebé uluk Josué hemu, 
foti ninia ai-dona, book ulun hodi fila fuuk ba kotuk, 
no começa la'o, hanoin barak, ba aqueduto” nia 
okos, no la kleur nia lakon iha amendoeira-laran, 
entre amendoeira? sira-ne'ebé funan hela. Maibé 
esperanca ida, ne'ebé gosto hanessan mahon-been 
durante fulan hirak-ne'ebé cigarra sira lian, sai 
hanessan matak-malirin ba ema simples sira-nia 
klamar: halo kedas, iha rai-tetuk ne'ebé matak to'o 
Áscalon, arado!! sai fácil liu atu dudu hodi fila rai, 
halo kamaan liu fatuk ne'ebé harahun azeitona ¡ha 
lagar??: labarik sira, enquanto hili anémona” sira-nia 
sanak, hafuhu ba dalan iha muro nia sikun nia oin, ka 


século XV, ne'ebé representa gigante na'in-rua naran Gog e 
Magog. 
? aqueduto — construção ne'ebé ema harii atu sai bee-dalan. 


10 ai-amendoeira: 
11 arado — ferramenta halo ho bessi ka ai hodi fila rai. 

12 lagar — hanessan tanque ida ne'ebé usa hodi halo vinho ka 
azeite. 


13 anémona — ai-funan tipo ida, no mós nia planta. 


hussi ai-sicómoro** nia okos, hodi haree keta mossu 
naroman ida: no iha fatin-tuur halo ho fatuk, iha 
cidade nia odamatan, katuas sira, enquanto sui sira- 
nia hassan-rahun rassik ho liman-fuan, la repete ona 
ho jeito laran-metin no matenek liafuan antigo sira. 
Iha otas ne'ebá, iha Enganim, iha katuas ida, naran 
Obed, hussi família makaer-lulik sira hussi Samaria, 
ne'ebé sacrifica animal iha fatuk lulik sira iha Foho 
Ebal, ne'ebé na'in ba bibi-luhan boboot no ba uvas- 
laran barak — e que ninia laran nakonu ho orgulho 
hanessan ninia rai-fatin nakonu ho trigo-mussan?º 
Maibé anin manas no maran, anin la di'ak ne'ebé, 
bainhira Na'i manda, huu mai hussi rain aat Assur, 
halo mate tiha ona karau hirak-ne'ebé bokur liu iha 
ninia karau-luhan sira, no iha foho-lolon ne'ebé uluk 
nakonu ho ninia uvas-hun ne'ebé sa'e ai-olmo sira no 
bobar ba malu iha leten to'o sai hanessan kakuluk 
furak ne'ebé fó mahon, agora hussik de'it, hale'u ai- 
olmo no ai-riin sira-ne'ebé molik, uvas-hun ne'ebé 
namlaik, maran, no sira-nia ai-tahan moras no cor- 


4 ai-sicómoro — Ficus sycomorus. 
15 trigo — 1. du'ut cereal ida ho fulin ne 'ebé fó mussan be ema 
usa atu halo farinha. NARAN BOTÂNICO: Triticum 
2. farinha mihis ho cor-mutin ne'ebé ema halo liuhossi harahun 


trigo-mussan. KERNAN 


chocolate. No Obed, tuur iha ninia odamatan lur, 
taka hela nia oin ho manta nia rohan, lamas rai- 
rahun iha rai, murmura tanba nia katuas ona, no 
kessar ¡ha ibun-laran hassoru Maromak nia laran- 
aat. 

Maibé nia foin rona kona-ba rabi foun nee hussi 
Galileia ne'ebé fó-han ba ema barak dala ida, hata'uk 
demónio sira, hadi'a buat ne'ebé aat — Obed, mane 
ne'ebé lê barak, ne'ebé lemo-rai tiha ona iha Fenícia, 
hanoin kedas katak Jesus ne'e bele matan-dook ida, 
ne'ebé baibain iha barak iha Palestina, hanessan 
Apolónio, ka rabi Ben-Dossa, ka Simão «Subtil». 
Matan-dook sira ne'e, mesmo iha rai-kalan ne'ebé 
hata'uk ema, ko'alia ho fitun sira, ne'ebé fitun nia 
segredos ba sira sempre moos no fácil atu 
compreende; ho ai-dona ida sira halo lakon hussi 
natar nia leten lalar-boot sira-ne'ebé mai hussi tahu 
Egito nian; no sira consegue kaer ho liman-fuan ai- 
hun sira-nia mahon, ne'ebé sira lori, hanessan fali 
hena boot hodi taka fatin mamuk iha uma oin, atu 
ema bele toba meio-dia. Jesus hussi Galileia, ne'ebé 
sei jovem, com certeza ho magia ne'ebé maka'as liu, 
se nia selu ossan barak karik, sei bele halo ninia 
karau sira la mate tan, no sei bele halo nia uvas-laran 
matak filafali. Então Obed manda ninia atan sira 
arranca, hodi buka rabi foun ne'e ¡ha Galileia tomak 
no, liuhossi promete ba nia ossan ka sassán murak, 
lori nia mai Enganim, iha rain Assacar. 

Atan sira kessi metin cinto boot halo ho karau-kulit 
= no sira la'o tuir estrada caravana sira-nian, ne'ebé, 


liu hussi lago ninin, bá to'o Damasco. Lokraik ida, sira 
haree-hetan iha direção ne'ebé loro monu mean 
hanessan romáo tassak loos, neve mihis Foho 
Hérmon nian. Depois, iha dadeer malirin fresco ida, 
lago Tiberíade mossu nabilan iha sira-nia oin, 
transparente, nakonu ho silêncio, azul liu do que 
lalehan, no hale'u lago nee iha rai ho du'ut no ai- 
funan barak, área balu ho ai-laran metin, fatuk 
pórfiro!º wa'in ne'ebé nabilan, no área mamuk furak 
iha akadiru-laran, no iha lalehan lakateu sira semo 
hela. Pesca-na'in ida que kore neineik ninia ró 
ne'ebé kessi hela ba du'ut balu, iha ai-oan aloendro 
nia mahon, rona, ho oin-midar, atan sira-nia 
pergunta. Rabi hussi Nazaré? Oh! desde fulan Ijar?”, 
rabi ne'e tun, ho nia escolante sira, ba direcáo 
ne'ebé mota-Jordáo sulin bá. 

Atan sira halai liu hussi mota ninin, to'o liu tiha fatin 
ne'ebé la kle'an no ema bele hakur ba sorin seluk. 
Mota iha fatin ne'ebá sulin neineik iha área luan no 
hakmatek, atu hanessan bee hakarak descansa no 
toba lailais den. pára hela, ho cor matak, iha sukaer- 
hun sira-nia mahon. Mane ida hussi Essénio sira-nia 
grupo, hatais roupa linho mutin hotu, fokit neineik 


16 fatuk pórfiro: RE i 

17 liar (hebraico: MIN ou ~x, ho significando "buras") — neie 
fulan daualuk iha tinan civil, no fulan daruak iha tinan 
eclesiástico calendário hebraico nian. Nee fulan ida iha 
primavera. Iha ita-nia calendário baibain ne'e iha abril-maio. 


du'ut sira ne'ebé usa hodi halo ai-moruk, iha mota 
ninin bessik ba bee, ko'us hela bibi-oan mutin ida. 
Atan sira hassé nia ho haraik an, tanba povo hadomi 
mane sira-ne'e, ne'ebé sira-nia laran moos, no di'ak, 
no puro hanessan sira-nia roupa ne'ebé dadeer- 
dadeer fasse iha tanque especial hodi hamoos 
didi'ak. No nia hatene ka lae se rabi foun hussi 
Galileia liu hussi ne'ebá? Ida-ne'ebé, hanessan 
Essénio sira, hanorin ema atu sai laran-di'ak, no cura 
ema no balada sira? Mane Essénio ne'e ko'alia 
neineik, dehan katak rabi nee hakat liu oásis 
Engandi, no depois continua ba oin... — Maibé ba oin, 
iha ne'ebé? — Ho liman ne'ebé kaer hela ai-funan cor 
roxo futun ida ne'ebé nia fokit tiha ona, Essénio 
hatudu ba rain dook liu tiha mota-Jordáo, rai-tetuk 
Moab. Atan sira hakur mota iha parte ne'ebé la 
kle'an — no sira buka Jesus, to'o sira-nia ¡is boot 
enquanto la'o iha dalan aat sira, to'o iha foho nakonu 
ho fatuk ne'ebé cidade aat Makaur iha ne'ebá, maibé 
buka la hetan... lha Bee-Matan Jacob nian caravana 
boot ida descansa hela. Caravana ne'e lori mirra, 
temperos no mina-kosse hussi Gilead ba Egito: no 
ema ne'ebé tau matan ba kuda-camelo sira, 
enquanto sira kuru bee ho balde halo hussi karau- 
kulit, conta ba Obed nia atan sira katak iha Gadara, 
bainhira Fulan nakukun, rabi kmo'ok ida, boot liu 
David ka Isaías, fokit-sai demónio hitu hussi feto 
soru-na'in nia hirus-matan, no katak, ho nia lian 
de'it, mane ida ne'ebé bandido Barrabás taa nia 
kakorok kotu, hamriik filafali hussi ninia rate no bá 


halo to'os. Atan sira, ho esperanca maka'as, sa'e 
lailais dalan peregrino sira-nian to'o iha Gadara, 
cidade ho torre aas sira, no bá dook tan to'o Amalha 
nia bee-matan... Maibé Jesus, iha dadeer-saan 
ne'ebá duni sa'e tiha ona ró pesca nian ida, 
enquanto povo barak tuir nia no canta e doko ai- 
funan kinur ramos barak iha sira-nia liman, no rabi 
ne'e tama ba lago iha ró-laan ne'e hodi bá Magdala. 
No Obed nia atan sira lakon neon no, dala ida tan, 
hakur Jordão iha Ponte Jacob nia Oan-Feto sira-nian. 
Loron ida, ho sira-nia sandálias naklees ona tanba 
la'o dalan naruk, bainhira sira sama ona rain Judeia 
Romana nian, sira hassoru fariseu oin-sério ida, 
ne'ebé fila ba Efraim, sa'e hela ninia kuda-mula. Sira 
hakru'uk ho respeito no hapara matenek-na'in Lei 
nian ne'e. Nia hetan karik profeta foun ida hussi 
Galileia ne'ebé, hanessan maromak ida ne'ebé la'o 
rai, kari milagre sira? Fariseu nia oin, ho inus-kain 
kle'uk hanessan makikit nia ain-fuan, sai nakukun no 
namkurut — no ninia laran-hirus lian maka'as 
hanessan tambor nakonu ho orgulho: 

— Oh atan gentio sira! Oh maksalak ne'ebé ko'alia 
hassoru religião! Imi rona iha ne'ebé katak profeta ka 
milagre sira bele mossu iha fatin ne'ebé la'ós 
Jerusalém? Jeová dent mak iha kbiit iha ninia 
Templo. Hussi Galileia mossu de'it ema beik-teen no 
ema lohidor... 

No tanba atan sira hakiduk, haree nia foti liman- 
kumu, liman ne'ebé nakonu ho hena sira-ne'ebé 
kessi no iha frase lulik hakerek iha ne'ebá — matenek- 


na'in nervoso haksoit tun hussi kuda no, ho fatuk 
lurón nian, tuda Obed nia atan sira, enquanto 
hatenu: «Racca! Racca!»!8 no liafuan hotar seluk- 
seluk hodi excomunga!” sira. Atan sira halai ba 
Enganim. No Obed laran-kraik tebetebes, tanba ninia 
balada sira mate, ninia uvas-laran sai maran hotu — 
no maski nune'e, Jesus hussi Galileia nia naran- 
morin sai boot liu ba beibeik, nabilan loos, hanessan 
loro-matan ne'ebé hamossu dadeer-saan iha foho 
nia kotuk, nakonu ho estima no promessa Maromak 
nian ba ema barak. 

Iha tempo ne'ebá, centurião?? romano ida, Públio 
Sétimo, mak comanda forte ne'ebé domina Foho- 
Leet Cesareia, to'o iha cidade no to'o iha tassi. 
Públio, mane ho jeito kro'at, veterano hussi Tibério 
nia funu contra Parta sira, ne'ebé sai rico durante 
revolta iha Samaria ho sassán ne'ebé nia hadau, 
ne'ebé na'in ba minas iha Ática, no, nu'udar 
maromak sira-nia graça especial ba nia, nia hetan 
amizade hussi Flaco, legado?! imperial iha Síria. 
Maibé terus ida estraga ninia prosperidade ne'ebé 
nakonu ho força, hanessan ular estraga ai-fuan 
tassak ida ne'ebé gosto loos. Ninia oan-feto messak, 


18 Racca! - liafuan hotar. 

1% excomunga - hamonu castigo hodi la considera ema ida 
nu'udar membro comunidade fiar-na'in iha religião ida. 

2 centurião — chefe centúria nian iha exército romano antigo. 
Centúria maka soldado na'in-atus ida. 

21 legado — general exército romano nian ne'ebé hanessan 
Imperador nia representante. 


ne'ebé nia hadomi liu do que ninia vida rassik no 
ninia sassán, fraco liu ba beibeik tanba moras aat 
ne'ebé neineik-neineik sei halo nia mate, moras ida- 
ne'ebé estranho no mesmo doutor no matan-dook 
sira ne'ebé nia manda consulta iha Sídon no Tiro la 
consegue cura nia. Nia oan-feto mutin no triste 
hanessan Fulan iha cemitério, nia la halerik, nia halo 
oin-midar kamutis ba ninia aman, enquanto nia 
hetok fraco liu, tuur hela ¡ha forte nia leten, iha lona 
nia okos, hateke hela ho ninia matan cor-metan 
triste nakonu ho saudades ba tassi Tiro nia azul, 
ne'ebé uluk nia hakur mai hussi Itália, iha ró-galera 
nakonu ho kutun. lha ninia sorin, dala balu, 
legionário?? ida, iha ameias nia klaran, halo pontaria 
neineik ho ninia rama ba leten no tiro borus makikit 
boot ida, ne'ebé semo hela iha calma nia laran iha 
lalehan ne'ebé nabilan. Sétimo nia oan-feto fihir 
durante tempo uitoan manu ne'ebé monu, nakdulas 
iha anin, to'o ninia mate-issin choque fatuk sira ¡ha 
kraik — depois, triste liu, ho iis boot, no kamutis liu, 
começa hateke filafali ba tassi. 

Então Sétimo rona vendedor sira hussi Chorazim 
haktuir kona-ba rabi kmo'ok ne'e, ne'ebé kbiit boot 
hassoru espírito sira no consegue cura moras aat 
klamar nian, nune'e nia haruka soldado decúria tolu 
atu bá buka nia iha Galileia, no ¡ha Decápola nia 
cidade hotu-hotu, to'o tassi no to'o Áscalon. Soldado 
sira hatama sira-nia kalili iha pasta-lona nia laran, 


22 legionário — soldado romano ¡ha tempo antigo. 


sikat ai-oliveira nia sanak ki'ik iha capacete-bessi — 
no sira-nia sandálias ho bessi iha okos hadook an 
lailais, tarutu iha fatuk-basalto hussi estrada romana 
ne'ebé desde Cesareia to'o iha lago hakat liu 
Herodes nia tetrarquia tomak. Sira-nia sassán-kro'at, 
rai-kalan, nabilan iha laletek-tutun, entre ahi-massa 
hamriik sira-nia ahi-lakan ne'ebé nakdoko iha anin. 
lha rai-loron sira invade ema sira-nia uma, sira buka 
iha ai-laran metin ne'ebé nakonu ho ai-hun ne'ebé fó 
fuan, sira fai ho sira-nia diman du'ut maran ne'ebé 
hada hela: no feto sira, tanba ta'uk, atu halo sira sai 
maus, mai kedas ho doce halo ho bani-been, ai-fuan 
figos foun, no manko sira nakonu ho tinto, ne'ebé 
soldado sira-ne'e hemu dala ida de'it, tuur hela iha 
ai-sicômoro sira-nia mahon. Nune'e sira la'o hale'u 
Galileia Kraik tomak — no, hussi rabi ne'e, sira hetan 
de'it maka marca ne'ebé nia hussik iha ema sira-nia 
laran. Sira baruk la'o bá-mai la iha resultado, sira 
desconfia katak judeu sira subar sira-nia matan-dook 
ba romano sira atu la bele aproveita ninia magia 
di'ak, nune'e, tanba sira hirus, sira saruntu iha fatin 
hotu-hotu iha fiar-na'in ne'ebé hakru'uk sira-nia rain. 
lha fatin tama ba ponte sira, soldado romano hapara 
peregrino sira, no hakilar rabi nia naran, sira lees 
virgem sira-nia véu: no, iha horas ne'ebé ema enche 
kussi sira ho bee iha poço, sira invade lurón kloot sira 
iha vila, sira tama arbiru iha sinagoga no halo sala- 
boot, ho surik nia ulun, baku armário lulik naran 
Thebah ne'ebé halo ho ai-cedro no usa atu rai Livro 
Sagrado sira. Bessik Hébron soldado sira rasta ema- 


lulik sira hussi hassan-rahun hussi sira-nia gruta ba 
lur, para obriga sira dehan rai-fuik maran ka 
akadiru-laran nia naran ne'ebé sai subar-fatin ba rabi 
neie — no vendedor fenício? na'in-rua ne'ebé mai 
hussi Jope ho naha ai-malóbatro?*, que nunca rona 
Jesus nia naran, selu dracma?”” atus ida ba decuriáo 
ida-idak tanba crime ne'e. Ema-foho sira, mesmo 
bibi-atan fuik sira hussi Idumeia, ne'ebé lori bibi 
mutin sira ba Templo, halai ho ta'uk ba foho- 
kadoek?º, bainhira iha sikun ruma ¡ha dalan mossu 
nabilan hussi sassán kro'at grupo soldado violento 
ne'e nian. No ferik sira, iha fatin tetuk iha uma sira 
nia leten ne'ebé usa atu habai cereais, tuur iha ninin, 
doko hela fuuk sabraut, no hotar sira atu hetan Sorte 
Aat, no dehan katak sira sei hetan vingança hussi 
Elias. Nune'e sira saruntu bá-mai to'o Áscalon: sira la 
hetan Jesus: no sira bá filafali, la'o iha tassi ninin, 
sira-nia sandálias hakoi an iha rai-henek manas. 


23 fenício — povo ida ne'ebé iha tempo antigo hela iha área 
ne'ebé agora sai nação Líbano. Sira halo comércio iha Tassi 
Mediterráneo no iha Tassi Atlântico, inclui iha área ne'ebé 
agora Portugal, no bá to'o área ne'ebé agora sai Inglaterra. 
Fenício sira maka inventa alfabeto. 

24 ai-malóbatro — ai ida ne'ebé uluk usa hodi halo mina ida 
ne'ebé morin. 

25 dracma — doit hussi Grécia antiga, halo ho ossan-mutin. 
Dracma continua usa mesmo depois de romano sira maka 
ukun. Dracma ida nia valor hanessan denário romano ida, no 
corresponde ba trabalhador ida nia salário ba loron tomak ida. 
26 foho-kadoek — foho barak rabat malu hodi forma latar ka 
linha ida. 


Dadeer-saan ida, bessik Cesareia, bainhira sira la'o 
hela iha foho-leet, sira haree iha laletek ida nia leten 
louro-laran ida ne'ebé matak-nakukun, no iha ne'ebá 
iha templo ida nia odamatan ne'ebé mutin moos no 
kapás. Katuas ida, ho hassan-rahun mutin naruk, ho 
coroa ne'ebé halo hussi louro-tahan, hatais túnica 
cor kinur, kaer hela iha nia liman lira ho talin tolu, 
no, iha escada halo ho mármore nia leten, nia hein 
ho jeito sério loos Loro-matan atu sa'e. Hussi kraik, 
soldado sira kaer ai-oliveira nia sanak, doko, no 
hakilar hodi bolu makaer-lulik ne'e. Nia conhece ka 
lae profeta foun ne'ebé mossu iha Galileia, ne'ebé 
matenek halo milagre, to'o nia bele halo mate sira 
moris hias no nia bele halo bee muda ba tua? Ho 
calma, katuas loke liman luan no nia dehan, entre ai 
matak sira-ne'ebé nakonu ho mahon-been, iha foho- 
leet: 

— Oh romano sira! Imi fiar duni katak iha Galileia ka 
iha Judeia bele mossu profeta sira-ne'ebé halo 
milagre? Oinsá maka gentio ida bele muda ordem 
ne'ebé Zeus mak halo?... Ema ne'ebé halo magia no 
matan-dook sira messak lohidor ne'ebé bissubissu 
liafuan mamuk atu ema beik selu sira... Bainhira la 
iha autorização hussi sira ne'ebé moris rohan-laek 
nem ai-sanak maran ida bele monu hussi ai-hun, 
nem ai-tahan maran ida bele nakdoko iha ai-sanak. 
La iha profeta, la iha milagre... Apolo Délfico de'it 
maka hatene sassán sira-nia segredo! 

Então, neineik, ho ulun hakru'uk, hanessan iha 
lokraik ruma ne'ebé sira lakon funu, soldado sira fila 


fali ba fortaleza iha Cesareia. No Sétimo lakon neon 
no nia laran-kraik loos, tanba nia oan-feto bessik atu 
mate, la halerik, hateke hela ba tassi Tiro — no maski 
nune'e Jesus naran-boot liu ba beibeik, tanba nia 
cura moras no buat aat, nia naran-morin hanessan 
matak-malirin ne'ebé consola ema, hanessan anin 
křik lokraik nian ne'ebé huu hussi Hérmon no, liu 
hussi to'os, halo ai-funan açucena namlaik sira moris 
hamriik filafali. 

No entre Enganim e Cesareia, iha barraca aat ida, 
iha fatin fuik iha laletek ida, iha tempo ne'ebá feto- 
faluk ida hela, no nia kbiit-laek liu feto Israel hotu- 
hotu. Nia oan messak, aleijado hotu, uluk sai hussi 
inan nia sussun krekas ba colchão aat, ne'ebé halo 
ho du'ut maran, que dodok ona no nia hena naklees, 
no labarik toba hela de'it iha ne'ebá, durante tinan 
hitu, halerik ho issin-fraco liu ba beibeik. Inan mós 
moras no sai namkuruk hotu iha nia roupa naklees 
nia laran, ne'ebé nia nunca troca, ninia issin nakukun 
liu no kle'uk liu do que uvas-hun ne'ebé fokit sai 
hussi rai. No, iha sira na'in-rua nia leten, kiak sai 
boot liu ba beibeik hanessan kulapur iha pedaçuk 
sira hussi bikan nakfera ne'ebé soe hela iha fatin fuik 
ruma. Mesmo iha lâmpada ne'ebé halo ho rai-mean, 
azeite maran kleur tiha ona. Iha caixa pintada, halo 
ho ai, nia laran la iha ona hahán mussan ida ka pão 
kulit toos pedaçuk ida. Durante Bailoro, bibi-inan ida 
det ne'ebé sira iha mate tanba du'ut la iha. Depois, 
iha quintal ai-figueira mós maran hotu. Dook hussi 
aldeia hanessan ne'e, esmola pão ka bani-been ruma 


nunca tama sira-nia odamatan. No só du'ut ne'ebé 
fokit iha fatuk sira-nia kuak, ne'ebé inan da'an la ho 
massin, mak nutrição ba Maromak nia criatura na'in- 
rua nee ¡ha Terra Prometida, fatin ne'ebé manu-fuik 
aat rassik consegue han bossu! 

Loron ida esmola-na'in ida tama iha sira-nia 
barraca, fahe ninia bukae ho inan laran-terus nee, 
no enquanto nia tuur uitoan iha ahi-matan nia fatuk, 
koi hela kanek sira iha nia ain, nia conta kona-ba 
ema triste sira-nia esperanca, rabi ida-ne'ebé mossu 
iha Galileia, ne'ebé halo pão ida nakfila sai ba pão 
hitu iha raga ida, no nia hadomi labarik hotu-hotu, 
no nia hamaran ema hotu nia matan-been, no 
promete ba ema kiak reino boot ida ne'ebé nabilan, 
ho rico-soin barak liu do que iha Salomão nia 
kadunan. Feto rona hela, ho matan hamlaha. 

No rabi laran-maus nee, ema triste sira-nia 
esperança, iha loos ne'ebé? Esmola-na'in halo iis 
boot. Ah, rabi laran-maus ne'e! Ema barak hakarak 
nia to'o lakon neon! Ninia naran-boot namkari ¡ha 
Judeia tomak, hanessan Loro ne'ebé fó nia naroman 
ba fatin hotu-hotu, mesmo muro tuan ruma; maibé 
atu bele haree hetan ninia oin nia nabilan, só ema 
balu sorte-di'ak ne'ebé nia rassik mak hili. Obed, rico 
loos, manda ninia atan sira buka Jesus bá-mai iha 
Galileia tomak, atu bolu nia ba Enganim ho 
promessa oioin; Sétimo, ukun-na'in ho kbiit boot, 
manda ninia soldado sira to'o tassi-ninin, atu buka 
Jesus no lori nia, tuir nia ordem, ba Cesareia. 
Enquanto esmola-na'in nee la'o lemo-rai iha lurón 


barak nia hassoru Obed nia atan sira, no depois 
Sétimo nia legionário sira. No sira hotu fila fali, ho 
laran-todan, ho sandálias naklees, depois de la hetan 
iha sá ai-laran ka sá cidade, iha sá rai-kuak ka sá 
kadunan, maka Jesus haksumik. 

Rai-nakaras ona. Esmola-na'in kaer ninia ai-dona, 

no nia tun liu hussi dalan aat, entre du'ut fuik no 
fatuk. Inan ne'e fila fali ba nia sikun, hakru'uk liután, 
soe hela liután. 
Então ninia oan-ki'ikoan, bissubissu neineik liu do 
que tarutu hussi manu-liin nia liras, hussu ba nia 
inan atu lori rabi ne'e mai, ida-ne'ebé hadomi labarik 
sira, mesmo sira ne'ebé kiak rabat rai, no cura 
moras, mesmo moras ne'ebé kleur ona. Nia inan 
kaer ulun ne'ebé fuuk sabraut hotu: 

— Oh oan! No oinsá maka ó hakarak ha'u atu hussik 
ó no bá la'o lemo-rai iha dalan sira hodi buka rabi 
ne'e hussi Galileia? Obed ne'e rico no iha atan barak, 
no sira la hetan resultado bainhira sira buka Jesus, 
iha rai-fuik no iha laletek, desde Chorazim to'o iha 
Moab nia rain. Sétimo ne'e forte no iha soldado 
barak, no sira la hetan resultado bainhira sira halai 
ba buka Jesus, desde Hébron to'o iha tassi! Oinsá 
maka ó hakarak hau atu hussik ó? Jesus la'o dook 
loos no ita-nia terus hela ho ita, iha parede sira-ne'e 
nia laran, no hadadur ita iha ne'e. No mesmo se ha'u 
consegue hetan nia karik, oinsá mak ha'u bele 
convence rabi ida-ne'ebé ema hotu-hotu hakarak, 
ne'ebé rico sira no forte sira halo iis boot tanba iha 
vontade hassoru nia, atu tun mai hussi cidade sira 


to'o fatin fuik ida-ne'e, atu mai cura labarik aleijado 
kiak loos, iha colcháo aat no naklees hanessan ne'e? 

Labarik, ho matan-been turun boot rua iha ninia 
oin krekas, bissubissu: 

— Oh amal Jesus hadomi ki'ikoan sira hotu. No ha'u 
kiikoan hanessan nee, ho moras todan hanessan 
nee, no ha'u hakarak loos sai issin-di'ak! 

No inan, tanis hela: 

— Oh oan, oinsá maka ha'u bele hussik 6? Galileia 
nia lurón sira naruk, no ema sira-nia laran-di'ak 
badak. Naklees hanessan nee la'o la diak hanessan 
nee, triste hanessan nee, até assu sira sei hatenu 
mai ha'u hussi uma sira-nia odamatan. Sei la iha ema 
ida hatán mai ha'u hodi hatudu rabi laran-maus ninia 
hela-fatin. Oh oan! Kala Jesus mate tiha ona... Nem 
ema rico ka ema forte sira consegue hetan nia. 
Lalehan lori nia mai, Lalehan lori nia bá. No ema 
triste sira-nia esperanca mate ba nafatin hamutuk ho 
nia. 

Hussi hena aat naklees no metan, foti sa'e ninia 
liman rua coitado ne'ebé nakdedar,  labarik 
bissubissu: 

— Ama, ha'u hakarak haree Jesus... 

No iha momento ne'e kedas, loke odamatan neineik 
ho oin-midar, Jesus dehan ba labarik: 

— Ha'u mak ne'e. 


Liafuan balu kona-ba ortografia 


Uluk ha'u hanorin INL nia ortografía ba tetun 
durante tinan sanulu-ressin-rua. Molok nee, bainhira 
ha'u sei iha Portugal, ha'u defende ortografia nee em 
geral, tanba — la hanessan grafia seluk-seluk ne”ebé 
ema usa hodi hakerek tetun — nee grafia ida ne”ebé 
buka duni atu sai sistemático no coerente. Maibé iha 
tempo ne chä ha'u critica «fi» [«nh»] ho «ll» [<]h>] 
nia utilização, tanba historicamente Timor-Leste la 
iha relação ho lian espanhol no timoroan sira la 
toman hakerek hanessan nee Ortografia nee 
linguista australiano ida naran Geoffrey Hull mak 
estabelece iha década 1990. Linguista nee Timor- 
Leste nia belun diak desde tempo ocupação 
indonésia, no nia mós mai ko'alia kona-ba lian, 
nu udar bainaka orador, iha CNRT antigo nia 
Congresso iha 2000. Quando Instituto Nacional de 
Linguística (INL) harii, iha 2001, iha Universidade 
Nacional de Timor Lorosa’e (UNTL), nia mós ativo 
iha ne'eba no INL nia linguista sira - timoroan no 
malae hotu - hili ninia ortografia atu sai mós INL 
nian. Hau to’o iha Timor-Leste iha abril 2001 no 
bau hanorin disciplina oioin iha UNTL (inclui 
Língua Portuguesa — Disciplina Geral, Língua 


Portuguesa l e II, Bases de Análise Gramatical fe II, 
Fonética e Fonologia I e Il, Cultura e Línguas 
Timorenses 1 e II, Padronização e Ortografia do 
Tétum, Gramática do Tétum, História de Timor- 
Leste e Literatura Timorense). Iha disciplina hirak- 
nee balu ha'u hanorin nu'udar assistente ba 
Professor Doutor Benjamim de Araújo e Córte-Real, 
ne'ebé responsável ba supervisão científica, no nia 
mós INL nia Diretor. Iha momento ne”ebá ha'u aceita 
Professor Benjamim Córte-Real nia argumentação 
katak ita ne”ebé hakarak desenvolve tetun tem que 
unido, maski bele ladún gosta pormenor ruma iha 
ortografia, nune'e ha'u mós hanorin tuir INL nia 
banati. 


Iha 2001, Igreja Católica Timor-Leste nian 
publica nia Missal ho lian tetun iha versão corrigida, 
ho Imprimatur hussi Amo-Bispo Baucau nian, D. 
Basílio do Nascimento, no Díli nian, D. Carlos Filipe 
Ximenes Belo, ne'ebé liafuan ne'ebé mai hussi 
português mantém nafatin grafia original bainhira 
usa iha texto tetun (desde 2001, Missal nia edição 
foun hotu-hotu continua ho abordagem ne”e nafatin). 
Depois, iha 2015, Conferência Episcopal Igreja 
Católica Timor-Leste nian explica nia posição kona- 
ba grafia iha texto ne”e: 


«4.1.2. Lian Tetun: língua franca no 
identidade Timor 


171. História mos hanorin ita katak lian 
Tetun nebé antigamente timor oan sira iha parte 
balu ko'alia, hetan nia promoção hosi kosarben 
missionário sira Kreda Católica nian. Sira haburas 
lian tetun nu udar meio ida comunicação nian, liu- 
liu iha sorumutu liturgia nian (sacramento, 
catequese ka instrução ka diálogo sira). La iha meio 
ne'e, Maromak nia liafuan (fiar) labele encarna 
didi ot iha povo nia moris. 


172. No oras ne'e tetun hetan nia fatin ida 
boot tebes, sai lian oficial Timor nian. Maibé ikus 
ne'e iha tentativa hodi hassai tetun ida ho ortografia 
ka gramática nebé tuir ami haré la la'o nu'udar 
Kreda halo ona. Santa Kreda Timor apela ba ninia 
oan sira atu tuir nafatin tetun be missionário sira 
hahú ona, no oras ne'e Kreda desenvolve di'ak liu 
tan ho estudo linguístico durante ne'e, nebé ninia 
finalidade própria mak atu sarani bele compreende 
didi'ak Maromak nia Futarlia iha sorumutu hotu 
liturgia nian. Tha ne'e ami hakarak hato'o katak 
ortografia tetun la muda (la halo assimilação) 
liafuan estrangeira (português, inglês, nst.) tuir fali 
ortografia tetun nian. ». 


Iha 2002, Assembleia Constituinte aprova 
Constituição livre no democrática ne'ebé hatuur 
tetun ho português nu”udar língua oficial rua Estado 
nian. Iha 2004, liutiha tinan rua ne*ebé tetun ou" udar 
lian oficial ona maibé seidauk oficializa ninia grafia, 
Governo decide atu entrega oficialmente knaar 
padronização grafia tetun nian ba INL, liuhossi 
Decreto do Governo 1/2004 iha 14 de abril. 
Constitucionalista balu considera katak Decreto do 
Governo ne'e inconstitucional tanba Parlamento 
Nacional de'it maka iha kbiit legal atu aprova 
ortografia oficial ba lian oficial no atu impõe 
ortografia nee iha sistema de ensino no iha 
sociedade tomak. 


Na'i-ulun barak continua hakerek tetun la tuir 
grafia Geoffrey Hull/INL nian, bele sira ladún 
concorda ho nia aspeto balu karik. Ex-Presidente do 
Tribunal de Recurso, Dr. Claúdio Ximenes, jurista 
timoroan naran-boot, mós fó-sai ba público iha 
Facebook, iha novembro 2023, katak nia la muda ona 
grafia iha liafuan português ne”ebé tetun empresta, 
nia hakerek nafatin liafuan sira-ne'e ho grafia 
hanessan iha portugués no iha tetun. 


lha 7 de setembro de 2011, Parlamento 
Nacional aprova Resolução n.º 20/2011 (“Kona-ba 
Importância Promove no Hanorin ho Línguas 


Oficiais ba Unidade no Coesáo Nacional no atu 
Hametin Identidade Rassik no Original iha Mundo”) 
ne ché hatuur katak “momento to'o ona atu, ho aten- 
barani, hala'o revisão ba norma ortográfica oficial 
lingua tetun nian hodi halakon obstáculo ne'ebé 
impede ninia generalização no facilita ninia 
intercâmbio ho língua portuguesa, hodi hamenos ba 
mínimo necessidade atu aprende grafia rua ba 
liafuan ne'ebé hanessan”. Ne'e significa katak 
Parlamento Nacional sublinha necessidade atu muda 
tetun nia ortografia oficial atu nia bele cumpre 
objetivo político ida: evita hadook lian tetun hussi 
lian português ho maneira artificial, Deputado sira 
hussu atu usa grafia hanessan de'it ba liafuan 
barabarak ne'ebé hanessan iha lingua rua ne’e. 
Parlamento Nacional mak aprova ortografia foun ba 
lian português, iha 2009, no procedimento ne’e mak 
loos — ita bele haree katak ba ortografia lian 
português nian regras ortográficas publica duni iha 
Jornal da República, no explica didi’ak iha ne’ebá, la 
dehan deu katak regras ortográficas depois 
instituição ruma mak sei decide. Ortografia 
portugués nian Dee mós muda tanba razão política, 
atu hamenos diferença entre norma ortográfica sira- 
ne'ebé usa iha Nação ketak-ketak ne”ebé ko”alia 
dalen portugués. Liutiha Resolugáo do Parlamento 
Nacional n.º 20/2011 iha 7 de setembro, INL la muda 


buat ida no continua usa de'it Geoffrey Hull nia 
ortografia. 


Agora nee daudaun, iha sociedade Timor iha 
abordagem oioin kona-ba tetun nia ortografia ne*ebé 
resultado hussi hanoin kle'an kona-ba assunto nee, 
maski balu coerente no sistemático liu do que sira 
seluk: iha Professor Geoffrey Hull nia norma 
ortográfica ne'ebé INL implementa, iha Professora 
Catharina Williams-van Klinken nia norma 
ortográfica ne ché DIT implementa no hanorin ba 
sira-nia alunos, iha Dr. Luís Costa nia norma 
ortográfica ne'ebé usa iha ninia Dicionário de 
Tétum-Portugués (ne'ebé Cooperação Portuguesa 
fahe exemplar rihun barak iha Timor-Leste), iha 
Igreja Católica nia Conferência Episcopal nia 
orientações (ne'ebé documentos balu Igreja nian 
cumpre no balu la cumpre), iha ortografia 
experimental ne'ebé PN implementa liutiha 
Resolução n.º 20/2011 de 7 de setembro... 


E depois iha mós grafia espontânea ne ché 
inventa hussi ema ida-idak ne'ebé ko”alia tetun, 
baibain hakerek no maneira la coerente no la 
sistemático, ho variação barabarak, dala barak 
liafuan ida bele hakerek ho maneira ketaketak iha 
frase ida de'it nia laran. 


No iha mós ema barak ne*ebé declara katak 
sira apoia ortografia ruma ne*ebé matenek-na'in ida 
propõe, maibé rejeita ortografia nee nia caraterística 
ida ka nia caraterística lubuk ida. Por exemplo, balu 
dehan sira hakarak usa Professor Doutor Geoffrey 
Hull nia ortografia ne”ebé INL adota, maibé muda 
sira-nia hanoin bainhira descobre katak iha ortografia 
nee: 

«Timor» hakerek «Timór», 

«comunhão» hakerek «komuñaun» 

«Evangelho» hakerek «Evanjellu» 

«colonialismo» hakerek «kolonializmu», 

«heroísmo» hakerek «eroízmu» 

«rés-do-chão» hakerek «rezduxaun», 

«até amanhã» hakerek «até amañán», 

«a náo ser que» hakerek «anaunserke», 

«senhor» hakerek «señór», 

«as melhoras» hakerek «azmelloras», 

«conselho de guerra» hakerek 

«konselludegerra», 

«ponto de vista» hakerek «pontudevista», 

«parabéns» hakerek «parabeins», 

«minha senhora» hakerek «miñaseñora», 

«mesmo que» hakerek «mézmuke» 

«para além de» hakerek «paraleinde». 


Balu decide katak sira hakarak adota buat 
balu de'it hussi Geoffrey Hull nia ortografia no buat 
balu sei la adota, iha ema ne*ebé koko atu hakerek ho 


ortografia que INL usa ne”e, maibé sira la tau acentos 
gráficos, balu la tau acentos gráficos no la marca 
consoante oclusiva glotal ne'ebé INL hanaran “kapa 
tatolan”, seluk fali hateten katak sira lakohi mak “A” 
ho “11” espanhol... 


Ha'u hanoin katak importante atu hala'o 
diálogo iha sociedade Timor kona-ba assunto sira- 
nee, no katak ikusliu Parlamento Nacional mak sei 
foti decisão política definitiva depois de sukat-tetu 
didi"ak opção hotu-hotu ne*ebé iha. 


Ha'u hanorin iha UNTL durante tinan neen, 
no depois, iha fatin sira seluk ne'ebé ha'u serbissu, 
ha'u mós continua usa, promove no hanorin INL nia 
maneira hakerek tetun, maibé durante nee ha'u-nia 
dúvidas rassik kona-ba aspeto balu hussi ortografia 
ne'e mós aumenta ba beibeik, no ikusliu ha'u aceita 
saudoso Dom Basílio do Nascimento no intelectual 
timoroan seluk-seluk tan sira-nia argumentos no ha'u 
mós adere ba abordagem Igreja Católica no 
Parlamento Nacional nian ne'ebé mantém grafia 
original iha liafuan ne'ebé empresta hussi lian 
português. Agora ne'e daudaun ha'u usa abordagem 
nee iha texto sira-ne'ebé pessoal, ha'u-nian rassik, 
no bainhira hau hakerek texto ka tradução 
profissional ha'u hussik sé mak selu mak hili se 


hakarak abordagem Geoffrey Hull/INL nian ka 
Igreja/Parlamento nian. 

